Llíria reforça la plantilla de la Policia Local amb la incorporació definitiva de nous agents
02 de Gener de 2025

Les dependències de la Policia Local de Llíria van acollir l'acte protocol·lari de la firma com a personal funcionari de carrera dels cinc últims agents que han consolidat la seua plaça després de completar el curs de formació en l'Institut Valencià de Seguretat Pública i Emergències (IVASPE).

A més, es va oficialitzar la presa de possessió de l'actual inspector-cap de la Policia Local després de superar el procés selectiu corresponent i es van presentar els tres nous agents interins que s'han incorporat al cos durant este últim mes. Igualment, es va donar a conéixer la nova direcció de l'Agrupació de Voluntaris de Protecció Civil del municipi. D'esta manera, el nombre de policies amb plaça en propietat augmenta a 37, amb tan sols 7 interins, enfront de la inestabilitat de l'etapa anterior, amb 21 interins de 44, que representava quasi la mitat de la plantilla.

L'alcalde de Llíria, Joanma Miguel, va destacar la importància d'estes incorporacions amb les quals "continuem treballant per a garantir un entorn més segur per a tots els nostres veïns i veïnes, una millor capacitat de resposta i la qualitat dels servicis de seguretat i emergències del municipi. Ara mateix, hem fet un salt qualitatiu en reduir les places d'interins al mínim, per a aconseguir una plantilla estable i uns mitjans més moderns".

D'altra banda, el regidor de Protecció Ciutadana, Francesc Fombuena, va ressaltar que “el compromís del Govern municipal per a oferir els millors recursos i equipament als nostres policies és més fort que mai” i va reiterar a la plantilla que “les portes estan obertes a qualsevol proposta i necessitat que tinguen perquè les seues condicions de treball siguen les millors possibles”. De la mateixa manera, va valorar “molt positivament la incorporació de noves agents que suposa un avanç cap a una major paritat dins del cos”.

Amb totes estes consolidacions finalitzen tots els processos iniciats en la passada legislatura per a eliminar la interinitat dins de la Policia Local de Llíria, que culmina amb les places cobertes definitivament de 15 agents, 2 oficials i un inspector, i que dona pas ara a una nova etapa destinada a fixar les restants. L'actual plantilla ha arribat al 99% de cobertura del departament, 44 de 45, i està previst que es cobrisca totalment en l'any vinent amb el desenvolupament de l'Oferta d'Ocupació Pública.